
Чл.1. Този правилник урежда устройството, функциите и управлението на Детска градина „Слънце“– с. Искрец.
Чл.2. Този правилник създава необходимите условия за реализиране на основните цели и задачи на възпитателно-образователния процес. Издава се от Директора на детската градина след обсъждане и се приема от Педагогическия съвет, съгласно чл.181 от КТ, въз основа на следните нормативни документи: Конституция на РБ, Конвенция на ООН за правата на детето, Закона за закрила на детето, Закона за предучилищно и училищно образование, Наредба № 5 за предучилищно възпитание, Национална програма за развитие на училищното образование и предучилищното възпитание и подготовка, Наредба № 6 за здравословното хранене и др. Той е съобразен с основните документи, както и с тенденциите за развитието на образованието за осигуряване на емоционално благополучие и пълноценно изживяване на детството, гарантиране правата и свободите на детето, неговата сигурност, достойнство и уважение за осигуряване на здравословен начин на живот, духовно, физическо, нравствено и социално развитие на детето. В детското заведение се спазват нормите и изискванията за правилно отглеждане на децата, за опазване живота им, за предпазване от рискове. Детската градина носи отговорност за изпълнение на ДОС; създаването на условия за опазване живота и здравето на децата; за опазване на МТБ и сградния фонд. В детската градина не се допускат прояви или действия, които унижават достойнството или накърняват правата на децата, включително физически наказания.
Чл.3. Този правилник е задължителен за всички служители на детската градина, за родителите, както и за всички други лица, намиращи се на неговата територия.

Чл.4. Приемане и отписване на децата.
/1/ Регистрирането, класирането и приема на деца в детската градина се извършва със спазване на Наредбата за условия и реда за записване, отписване и преместване на деца в Общинските детски градини на територията на Община Своге.
/2/ На основание чл.12 от Наредбата кандидатстването се извършва чрез подаване на писмено заявление по образец, придружено с описаните в чл.13 от тази Наредба документи.
/3/ В детската градина се приемат деца на служители в детското заведение. 
/4/ В подаденото заявление задължително се изписват трите имена на детето, ЕГН, трите имена на родителите, адрес и актуални телефони за връзка.
/5/ Писмените заявления за прием на децата в общинските детски градини се подават от 1 март до 30 април на всяка календарна година, за да се формират групите в детската градина, но може да се подават и целогодишно.
/6/Приемът на документи се извършва от директора на детската градина или от лице, определено със заповед на директора.
/7/ След подаването на заявленията директорът извършва класиране на децата въз основа на  показателите, определени в заявлението от Наредбата на Общината.
/8/ От 1 до 31 май се подават заявления за записване на децата в градината, като се посочва датата на постъпване.
/9/ Децата се разпределят по възрастов признак, в две групи – първа група – 2-4 години, втора група 5-6 години. Подлежащите на обучение в първи клас деца задължително посещават подготвителна група.
/10/ Преди първото посещение в детската градина в електронния здравен запис на детето в Националната здравноинформационна система (НЗИС) трябва да са налични следните данни от проведени медицински прегледи:
- иформация за наличие или не на хронично заболяване и/или алергия;
-енднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди първото посещение на детето в детската градина;
- информация от общопрактикуващия лекар или от друг лекар по чл. 15, ал. 2 от Наредба № 15 от 2005 г. за имунизациите в Република България (ДВ, бр. 45 от 2005 г.) за поставените задължителни и препоръчителни имунизации и реимунизации за възрастта съгласно Наредба № 15 от 2005 г. за имунизациите в Република България по дата на поставяне, поредност на приема и търговското наименование на приложената ваксина;
- при деца с поставени задължителни имунизации и/или реимунизации в друга възраст - информация от общопрактикуващия лекар или от друг лекар по чл. 15, ал. 2 от Наредба № 15 от 2005 г. за имунизациите в Република България за причината за това и заключение, че детето е с редовен имунизационен статус съгласно разпоредбите на чл. 18 от Наредба № 15 за имунизациите в Република България;
- при деца, отложени от задължителни имунизации и/или реимунизации поради наличие на медицински противопоказания - решение от областна специализирана комисия по чл. 20, ал. 3 от Наредба № 15 от 2005 г. за имунизациите в Република България с посочен срок за отлагане;
 - Децата, които посещават детска градина, са с приложени за възрастта задължителни имунизации и реимунизации съгласно Наредба № 15 от 2005 г. за имунизациите в Република България. При наличие на деца с медицински противопоказания за имунизации същите следва да са имунизирани с всички допустими имунизации и реимунизации в съответствие с посочените в решенията по ал. 2, т. 5 от Наредба №3 ОТ 5 ФЕВРУАРИ 2007 Г. ЗА ЗДРАВНИТЕ ИЗИСКВАНИЯ КЪМ ДЕТСКИТЕ ГРАДИНИ;
- При отсъствие на детето от детската градина за повече от 1 месец по епидемични показания преди връщането му в детската градина в електронния му здравен запис в НЗИС трябва да е наличен еднократен отрицателен резултат от изследване за патогенни чревни бактерии, а при отсъствие за повече от 2 месеца - еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитози (ДВ, бр. 40 от 2006 г.)
/11/ Медицинските документи се преглеждат от медицинската сестра на ДГ.
/12/ Децата без необходимите документи не се приемат в групите.
/13 / Отписването става:
- по писмено заявление на родителите. Заявлението се подава един месец по-рано от датата на отписването, освен ако важни обстоятелства не налагат друго. 
/14/ Детето се отписва служебно от директора при:
- при отсъствие на детето  за два последователни месеца или сумарно 60 дни;
- при уронване авторитета на детската градина от родителите. 
- при системни други нарушения на описани в настоящия правилник задължения.
/15/ Децата, посещаващи подготвителни за училище групи, се отписват служебно от директора.
Чл.5. Такси

Чл.6./1/ Детската градина работи с деца на петдневна работна седмица по дванадесет часа дневно от 06.00 ч. до 18.00 ч., с изключение на: 
а. официалните празници;
б. обявените неприсъствени дни от МОН; 
в. обявените дни за ремонтни дейности;
г. обявени неприсъствени дни с решение на Педагогическия съвет при необичайни обстоятелства и след разрешение от Община Своге.
/2/ Приемът на децата е от 7,00ч. до 8,10 ч.  Изключения се правят по неотложни причини.  
3/ Децата се вземат от заведението след 15,30ч., а желаещите за присъствие до обяд – от 12:20ч. до 12:30ч., предвид избягване нарушаване на дневния режим и спокойствието на останалите деца. Учителките приемат децата лично от родителите и ги предава следобед лично на родителя или на упълномощено лице след предварителна уговорка с родителите.
/4/ След 18.00 часа невзети деца се предават на органите на МВР и се сигнализира Агенцията за защита на децата за случая.
/5/ Вземането на децата от непълнолетни лица – братя, сестри или други близки, се разрешава само със съгласието на двамата родители, потвърдено с писмена декларация при директора на детската градина и  учителите не носят отговорност за това.
/6/ Детската градина не се намесва в семейните взаимоотношения, породени от развод на родителите, като детето се издава на познат възрастен, без да се взема страна.
/7/ Ако има забрана или съдебно решение за недопускане до детето, родителят е задължен писмено да уведоми директора за това и посочи лицата, от които и на които да се предава детето.
/8/ Не се допуска носенето от децата, при идването им сутрин на детска градина, на  играчки, остри предмети, лекарства или други, застрашаващи здравето им вещи и предмети.
/9/ Родителите се задължават да не водят децата си на детска градина с вещи и предмети, които лесно могат да бъдат загубени или повредени (златни обици, гривни, накити и други подобни) . Персоналът на детската градина не носи отговорност за загубени ил и повредени такива.
/10/ При намаляване броя на децата в групата /под 12/ и през летните месеци се затваря детската градина, а през учебно време/15 септември – 31 май/ децата се събират в една сборна група със заповед на Директора.
/11/ Ежедневното посещение на децата в групите е задължително, поради непрекъснатия учебен процес. Посещенията се прекъсват само по здравословни причини, като в този случай се представя медицинска бележка със съответната диагноза. 
Деца с недобро здравословно състояние не се приемат в ДГ.
/12/ Във връзка с решение № 373/ 05.07.2017г. на Министерски съвет за създаване на механизъм за съвместната работа на институциите по обхващане и задържане в образователната система на деца и ученици в задължителна предучилищна и училищна възраст ( 4- годишни и ВГ- 5 и ВГ – 6,7). Децата имат право на НЕ повече от 15 дни отсъствия по уважителни /домашни/ причини за съответната година, като не повече от 10 последователни дни, съгласно Наредба №5 за предучилищно образование. Трябва да се посещава задължително детска градина, защото съгласно чл. 347 от Закона на предучилищното и училищното образование на родителите се налага наказание, ако детето отсъства.
/13/ За периода 15 септември – 31 май децата от 1 до 3 години имат право да отсъстват от ДГ общо 30 /тридесет/ работни дни с предварително писмено уведомяване от родителите. През летния период /1.06.-1.09./ децата от 1 до 7 години могат да отсъстват от детското заведение след депозирано от родителя заявление.
/14/  При отсъствие на детето от детската градина за повече от 1 месец по епидемични показания преди връщането му в детската градина в електронния му здравен запис в НЗИС трябва да е наличен еднократен отрицателен резултат от изследване за патогенни чревни бактерии, а при отсъствие за повече от 2 месеца - еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитози (ДВ, бр. 40 от 2006 г.).
Чл.7. През м. август детското заведение не работи с деца за извършване на ремонтни дейности и хигиенизиране според издадена заповед от кмета на Община Своге.
Чл.8./1/ В Детската градина се спазват нормите и изискванията за рационално хранене. Децата се хранят четири пъти дневно, като ежедневно получават нужното количество хранителни продукти, необходими за нормалното им развитие. Храната се приготвя при стриктно спазване на необходимата технология и препоръките на РЗИ и БАБХ.
/2/ Контрол върху цялостната организация на хранене в детската градина осъществяват директорът и медицинската сестра.
/3/ От храната всекидневно се заделят проби, които се съхраняват в хладилник в продължение на 48 часа.
/4/ Храната в групата се разпределя и поднася на децата от помощник-възпитателите под контрола на учителите.
/5/ Учителите  всекидневно контролират консумирането на храната от децата.
/6/ Право на безплатна храна имат непедагогическият персонал. 
/7/ Храната от кухнята се получава само от помощник-възпитателите, както следва: 
* за сутрешна и подкрепителна закуска – от 8,10 часа до 8,40ч; от 10.15 часа до 10.30 часа;
* за обяд – от 12:00 до 12.30 часа;
* за следобедна закуска – от 15.00 до 15.30 часа
/8/ Учителите следят как децата приемат различните ястия, за което информират директора и правят предложения. 
Чл.9./1/ Детският отдих и туризъм има за цел възпитание на децата, физическото и духовното им развитие, възстановяване и укрепване на тяхното здраве. Провежда се при спазване изискванията на Наредба № 2 на МОН. 
/2/ Със съдействието на родителският комитет и родителите ръководството на детската градина може да  организира отдих на децата.
/3/ Децата се извеждат от детското заведение само след заявено от родителя желание и подписана от родителя декларация. 
/4/ Децата се извеждат от детското заведение само след предварителното им застраховане при провеждане на екскурзии и други.
/5/ Детската градина и родители организират и съвместни мероприятия като: спортни празници, празнични концерти и др.
/6/ Отдихът и екскурзиите на децата се финансират от родителите.

Чл.10./1/ Право и задължение на родителите е да подпомагат детското заведение при възпитанието и обучението на техните деца. Те са първи помощници на учителите в осигуряване на условията за развитие и възпитание на децата в детското заведение.
/2/ Родителите полагат грижи за децата си в съответствие с изискванията на Етичният кодекс.
/3/ Родителят има право да получава информация за дейността на детското заведение и за развитието на детето си персонално.
/4/ Родителят има право да участва в организацията и дейността на детското заведение чрез участие в Родителския комитет или Обществения съвет.
/5/ Родителят има право да прави предложения за подобряване организацията и дейността на детското заведение.
/6/ Родителите имат право да се запознаят с условията, при които се отглеждат и възпитават децата, да правят предложения, да дават мнения, да съдействат за обогатяване на материалната база, хигиенизиране, за подобряване условията и разнообразяване живота на децата в детската градина, за подготовка на празници и развлечения.
/7/ Родителите са длъжни да посещават родителските срещи.
/8/ Родителите са длъжни активно да участват при избора на родителски комитет и общественият съвет.
/9/ Родителите са длъжни да водят децата си в детската градина чисти и спретнати, като облеклото на децата е съобразено с атмосферните условия и температура на въздуха в помещенията. Осигуряване на резервни дрехи, според сезона. Всеки петък задължително взимане на пантофите, пижамата и чашата за вода, връщане в понеделник изпрани и чисти. 
/10/ Родителите оказват съдействие за опазване чистотата и реда в помещенията и двора на детското заведение и се съобразяват с изискванията на РЗИ и разпоредбите на директора. 
/11/ Родителите оказват съдействие на учителите при изграждането на необходимите здравно-хигиенни навици, като:
· Уведомяват своевременно за заразни заболявания на детето си;
· Не водят на детска градина болни или не доизлекувани децата си;
· Съобщават за специфични временни или трайни алергии, хранителни, хигиенни или други навици.
/12/ Детската градина и учителите не носят отговорност за живота и здравето на детето, чиито родители умишлено са укрили данни за сериозно, вродено, хронично или друго заболяване (епилепсия, психични отклонения, вродени аномалии и др.), застрашаващи пряко или косвено живота на детето, както и моментно неразположение при детето, което крие риск за живота и здравето на детето.
/13/ С оглед всестранното развитие на децата в градината се осигуряват допълнителни образователни услуги и културни мероприятия извън Държавните образователни стандарти, за които родителите заплащат допълнително такси.
/14/ При повикване на родител в детската градина, поради здравословното състояние на детето му, той е длъжен да се отзове и да пристигне до два часа. Забранено е внасянето на лекарства от родителите за лечение на децата в групите.
/15/ На родителите се забранява да съхраняват в гардеробите на децата хапчета, храна или опасни предмети.
/16/ При замърсяване или подмокряне на спалното бельо от децата в от групата, същото се изпира и изглажда от родителите. При неправилно изпиране и наличие на целостта на спалното бельо се закупува ново.
/17/ По повод празници в детската градина родителите могат да донасят хартиени торти или подаръци, опаковани за всяко дете, които ще се консумират извън детската градина. В градината детето може да почерпи с индивидуално опаковани подаръци.
/18/ Родителят е длъжен да уведоми учителят на детето си при промяна на адрес и телефон. 
/19/ Диалогът между родители и учители да се осъществява само в учтива форма. Забранява се провеждането на продължителни и лични разговори на учителите с родителите, при изпращане или посрещане на детето, а се осъществява в предварително уговорен час от двете страни.
/20/ Родителите са длъжни да спазват Правилника за дейността на детската градина, да спазват хигиената в детската градина, да не нарушават дневния режим на институцията. Родителите нямат право да влизат в саморазправа с персонала, с децата на други родители, да си служат с груби и нецензурни изрази. Задължени са да поддържат етични взаимоотношения и добър тон на общуване.
/21/ Родителите нямат право да обиждат служителите и да разпространяват информация уронваща престижа на Детската градина, директно,  или по какъвто и да е друг начин.
22/ След взимане на детето от детската градина, родителите са длъжни да напуснат територията на детската градина. Забранява се използването на детските съоръжения в двора от децата, които вече са взети от родителите.

Чл.11. Директор 
/1/ Детската градина се управлява от Директор, който изпълнява задълженията си.
/2/ При отсъствие на директора за срок, по-малък от 30 календарни дни, той определя със заповед свой заместник от педагогическия персонал. 
/3/При отсъствие на директора за срок, по-голям от 30 календарни дни, кметът на Община Своге назначава негов заместник
Чл.12. Педагогически съвет
/1/ Педагогическият съвет е специализиран орган за разглеждане и решаване на основни педагогически въпроси и взетите от него решения са задължителни за всички служители. Свиква се най-малко веднъж на два месеца от директора или извънредно, при предложение на една трета от състава му, внесен писмено до директора.
/2/ Педагогическият съвет се председателства от директора, а в състава му влизат всички учители.
/3/ Педагогическият съвет няма право да обсъжда и взема решения, които противоречат на ЗПУО, Наредба 5 за предучилищното възпитание.
/4/ Педагогическия съвет приема Правилник за дейността на детското заведение и Годишния план.
/5/ Педагогическият съвет избира Програма за възпитателна работа, определя допълнителните педагогически дейности. 
/6/ Съветът избира комисия по прием на дарения, група по осигуряване безопасността на труда, по квалификационните мероприятия и др. работни групи.
/7/ Съветът периодично обсъжда състоянието на децата и резултатите от работата с тях.
/8/ Съветът провежда мероприятия за повишаване квалификацията на педагозите, особено на млади специалисти, обсъжда нова педагогическа  литература.
/9/ Всеки член на педагогическият съвет има право на предложения за изменения и допълнения на дневния ред на съвета.
/10/ Протоколите се водят от учител - протоколчик и решенията се вписват в книгата за решения на ПС.
/11/ Решенията си съветът взима с обикновено мнозинство в присъствието най-малко на две трети от състава му. Решенията му могат да се отменят с квалифицирано мнозинство /две трети от гласовете на присъстващите/ или от началника на РУО.

Чл. 13./1/ Здравното обслужване в детската градина се осъществява от медицинска сестра, която  следи здравословното състояние на децата и провежда филтър. При необходимост оказва долекарска помощ и своевременно информира родителите. Отстранява от детската градина деца в недобро здравословно състояние
/2/ Здравно-хигиенната дейност се реализира и с помощта на лекции, семинари, тренинги, предвидени в плана на медицинската сестра в детското заведение.
/3/ Учителите и помощник-възпитателите съвместно с медицинската сестра се грижат за здравето на децата и тяхното закаляване.
/4/ В детската градина задължително се оборудва „спешен шкаф“ за оказване на неотложна медицинска долекарска помощ. 
/5/ За всяко дете се води лична здравно-профилактична карта, в която се отразява здравното състояние на детето.
/6/Необходимите санитарно-хигиенни условия за правилното развитие и възпитание на децата се осигуряват от помощник-възпитателите.

Чл.14. Учители 
/1/ Съветът провежда мероприятия за повишаване квалификацията на педагозите, особено на млади специалисти, обсъжда нова педагогическа  литература.
/2/ Всеки член на педагогическият съвет има право на предложения за изменения и допълнения на дневния ред на съвета.
/3/ Протоколите се водят от учител - протоколчик и решенията се вписват в книгата за решения на ПС.
/4/ Решенията си съветът взима с обикновено мнозинство в присъствието най-малко на две трети от състава му. Решенията му могат да се отменят с квалифицирано мнозинство /две трети от гласовете на присъстващите/ или от началника на РУО.

Чл.15./1/ Детското заведение осигурява възпитание, обучение и отглеждане на децата в духа на хуманните и демократични тенденции в предучилищната педагогика. Детската градина осъществява държавната политика за правото на всяко дете за жизнен стандарт, съответстващ на неговото развитие и го подготвя за училище. Осигурява се усвояването и формиране на общочовешки и национални ценности, добродетели и култура. Създават се условия за здравословен начин на живот, осигурява се пълноценно хранене, пълноценно физическо, умствено, духовно, морално и социално развитие. Възпитанието и обучението на децата в детската градина  се организира и провежда в съответствие с ДОС за предучилищно възпитание и подготовка и осигурява готовност на децата за училище.
/2/ Възпитателно-образователната работа в детската градина е творческо изпълнение на програмите одобрени от МОН, гласувани на Педагогически съвет, съгласно ДОС.
/3/ Животът на децата се организира съобразно възрастовите особености и индивидуалните потребности, като се осигурява необходимото време за игри, занимания, хранене, сън и други дейности. Учителят следи стриктно за предпазване от физическа и нервна преумора.
/4/ Обстановката в детското заведение се организира така, че да създава свободни и достъпни зони за дейности, за самостоятелност в избора на информация, на играчки и материали, на игри и занимания.
/5/ Учителите сами преценяват и подбират броя и времетраенето на организираните занимания и учебни форми на основание на приетата на Педагогическия съвет Програма за възпитание и обучение на децата за І, ІІ, група и Програмата за III и IV група от МОН и съгласно ДОС.
/6/ На Педагогически съвет се взема решение за използване на Програмни системи, съпътстващи програми, хорариум за всяка възрастова група, диагностични процедури, проекти за отделните групи, изработени от учителките. 
/7/ В детската градина се извършва диагностика на децата на два етапа, именно входящо ниво до края на м. октомври,и изходящо ниво до края на м. май. 
/8/ Учителят има право да определя съдържанието, средствата и подходите, които стимулират познавателната активност, самостоятелност на избора, свободата на действията, богатството на въображенията и уменията на детето да се ориентира в динамично променяща се среда, съгласно ДОС. Учителите използват многообразието на природната среда, естествено закаляващи фактори, естествените движения и средства, подходящи форми на туристическа дейност.
/9/ Учителят няма право да накърнява човешките и гражданските права на детето, да унижава личното му достойнство и да прилага форми на физическо и психическо насилие.
/10/ Учителят е длъжен да уведоми ръководството на детската градина  и родителя при възникване на инцидент с дете, за което отговаря.
/11/ Децата в детската градина се отглеждат, възпитават и обучават при условия, които гарантират: равни възможности за физическо, духовно и социално развитие; техните права, свобода и сигурност; зачитане на достойнство, уважение и любов към детето; възпитаване в дух на разбирателство, мир и толерантност; приобщаване към националните традиции и културни ценности.
/12/ В детското заведение се интегрират деца със специални образователни потребности и/или с хронични заболявания. Обучението и възпитанието на децата се извършва на книжовен български език. За децата, които не владеят добре български език, освен задължителната подготовка се осигурява и допълнително обучение по български език. 
/13/ Подготовката на децата от  4 до 7 годишна възраст преди постъпване в първи клас е задължителна и се извършва целодневно в детската градина.
/14/ В детското заведение се ползват учебни помагала, които подпомагат усвояването на знания и придобиване на умения. Познавателните книжки за децата от първа до четвърта възрастова група са безплатни и се осигуряват от МОН.

Чл.16. /1/ Детската градина е общинско детско заведение. 
/2/ Общината предоставя материалната база за ползване и стопанисване. 
/3/ За съхранение на имуществото отговорност носи материално-отговорното лице, което изготвя годишен счетоводен отчет за фактическото състояние на активите и води необходимата инвентарна документация.
/4/ Педагогическият и непедагогическият персонал, децата и родителите са длъжни да опазват имуществото на детската градина и сградата.
/5/ Дете или персонал, повредили имуществото, възстановяват нанесената щета в 10-дневен срок. 

Чл.17. Синдикални организации - служителите на детската градина  имат право да се сдружават в синдикални организации и съюзи за защита на своите интереси в областта на труда и социалното осигуряване 
Чл.18. Родителски комитет
/1/  Родителският комитет е обществен орган за подпомагане дейността на детската градина.
/2/ В началото на всяка учебна година на родителска среща се избира родителски комитет от трима души.

Чл.19. /1/ Финансирането на дейността на детската градина се осъществява със средства от държавния бюджет чрез МОН и чрез общинските бюджети. 
/2/ Средства за подпомагане на детското заведение могат да се набират и чрез Родителския комитет под формата на дарения, спонсорство, благотворителна дейност и други дейности. 

Чл.20. /1/ Настоящият правилник е приет на заседание на педагогическия съвет през месец септември 2026г. и подлежи на актуализиране при промяна на нормативната база.
/2/ Правилникът може да бъде променян само от органа, който го е гласувал – педагогическия съвет.
/3/ При изготвянето на правилника са използвани и спазени действащите към момента нормативни документи и указания на  Община Своге.
/4/ Служителите имат право да правят писмени предложения за изменение на Правилника, адресирани до директора. Предложенията се разглеждат от определена със заповед на директора комисия в едноседмичен срок, ако те са подкрепени поне от 1/3 от служителите или щатния персонал.
/5/Директорът може да издава заповеди и наредби, с които да регламентира неуредени с този Правилник или с други нормативни актове въпроси.
/6/ Директорът може да отменя издадени от него или от подчинените му заповеди, поради отпадане на основанието, на което са издадени, или по други съображения.
/7/ Настоящият Правилник е приет на Педагогически съвет и Общо събрание на 15.09.2026г. и утвърден със Заповед №2 /15.09.2026г. на Директора.
/8/ Настоящият правилник е сведен до знанието на всички родители на родителска среща през м. Септември 2026 г. 
/9/ Този правилник е задължителен за спазване от ръководството, педагогическия и непедагогически персонал и от родителите.
/10/ Неизпълнението на правилника е нарушение на трудовата дисциплина и за неговото неспазване служителите носят дисциплинарна отговорност и се наказват съгласно КТ. 

